O‘rmon xo‘jaligi ilmiy-tadqiqot institutining Andijon filialini tashkil etish to‘g‘risida

Andijon viloyati o‘rmon fondi yerlarining ekologik holatini yaxshilash, qayta tiklash, tog‘ oldi va adir yerlaridan unumli foydalanish jumladan, yong‘oq, pista, bodom ko‘chatlari hamda dorivor o‘simliklarni yetishtirishni ko‘paytirish, o‘rmonlarni kengaytirish va ihota o‘rmonlari barpo etishda samarali innovatsion usullarni qo‘llash, o‘simliklar seleksiyasi va urug‘chiligi bo‘yicha ilmiy tadqiqotlarni amalga oshirish, o‘rmon xo‘jaligi sohasida kadrlar ilmiy salohiyatini yanada oshirish, ularni tayyorlash va malakasini oshirishni tashkil etish maqsadida Vazirlar Mahkamasi qaror qiladi:
 1. Andijon viloyati hokimligi, O‘zbekiston Respublikasi O‘rmon xo‘jaligi davlat qo‘mitasi va Fanlar Akademiyasining O‘rmon xo‘jaligi ilmiy-tadqiqot institutining Andijon filialini (keyingi o‘rinlarda Filial deb ataladi) tashkil etish to‘g‘risidagi taklifiga rozilik berilsin.
 2. O‘rmon xo‘jaligi ilmiy-tadqiqot institutining Andijon filialining tuzilmasi ilovaga muvofiq tasdiqlansin.
 Filial direktori O‘rmon xo‘jaligi ilmiy-tadqiqot instituti direktori tavsiyasiga ko‘ra O‘zbekiston Respublikasi O‘rmon xo‘jaligi davlat qo‘mitasi raisi tomonidan lavozimga tayinlanadi va lavozimidan ozod etiladi. 
 Filial direktori O‘rmon xo‘jaligi ilmiy-tadqiqot instituti direktori o‘rinbosariga tenglashtiriladi.
 3. Filialning asosiy vazifalari va yo‘nalishlari etib quyidagilar belgilansin:
 dorivor o‘simliklar urug‘chiligini yo‘lga qo‘yish, shuningdek manzarali, mevali daraxt va buta ko‘chatlarini yetishtirish va yetkazib berish;
 o‘rmon fondi yerlarida noyob manzarali va mevali, shu jumladan, yong‘oq, pista, bodom, unabi va limon ko‘chatlari hamda dorivor o‘simliklarni yetishtirish agrotexnologiyasi bo‘yicha ilmiy tadqiqotlarni olib borish;
 o‘rmon xo‘jaliklarida chorvachilik, parrandachilik, asalarichilik, baliqchilik, quyonchilikni rivojlantirish yuzasidan tavsiyalar ishlab chiqish;
 manzarali o‘simliklar ko‘chatlarini yetishtirishning ilmiy asoslarini hamda istiqbolli texnologiyalarini ishlab chiqish va joriy etish;
 o‘rmon fondi yerlarining ekologik holatini yaxshilash, o‘rmonlarni kengaytirish va qayta tiklash, ihota o‘rmonlari barpo etish bo‘yicha samarali innovatsion usullarni ishlab chiqish;
 eroziyaga qarshi o‘rmon barpo etishning ilmiy asoslangan texnologiyalarini ishlab chiqish va joriy etish;
 dorivor o‘simliklar plantatsiyalarini tashkil etish, tog‘ yonbag‘irlaridagi yerlarda yetishtiriladigan, qurg‘oqchilik, zararkunanda va kasalliklarga chidamli o‘simliklar seleksiyasi va urug‘chiligi bo‘yicha ilmiy tadqiqotlarni amalga oshirish;
 o‘rmon xo‘jaligi sohasi uchun kadrlar ilmiy salohiyatini yanada oshirish, ularni tayyorlash va malakasini oshirishni tashkil etish.
 4. Quyidagilar Filial faoliyatini moliyalashtirishning asosiy manbalari etib belgilansin:
 O‘zbekiston Respublikasi O‘rmon xo‘jaligi davlat qo‘mitasining O‘rmon xo‘jaligini rivojlantirish jamg‘armasi va respublika budjetidan ajratiladigan mablag‘lar;
 davlat ilmiy dasturlari doirasida ajratiladigan grantlar;
 xo‘jalik faoliyatidan, xalqaro moliyaviy institutlar va xorijiy donorlik tashkilotlarning grantlari, shuningdek homiylik xayriyalari hamda qonun hujjatlarida ta’qiqlanmagan boshqa manbalar.
 Belgilab qo‘yilsinki, Filial xodimlariga respublika ilmiy-tadqiqot institutlari xodimlari uchun belgilangan mehnatga haq to‘lash va moddiy rag‘batlantirish tartibi tatbiq etiladi.
 5. O‘zbekiston Respublikasi Moliya vazirligi Filialga bir dona maxsus avtotransport ta’minotiga limit ajratsin.
 6. O‘zbekiston Respublikasi O‘rmon xo‘jaligi davlat qo‘mitasi ikki oy muddatda:
 O‘rmon xo‘jaligi ilmiy-tadqiqot institutining Andijon filiali to‘g‘risidagi nizomni tasdiqlash; 
 Andijon viloyati hokimligi bilan birgalikda Filialni zarur mebel, kompyuter texnikasi, aloqa vositalari va boshqa moddiy vositalar bilan ta’minlash;
 Andijon viloyati hokimligi, O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi bilan birgalikda Filialni bo‘sh turgan bino bilan tekin foydalanish huquqi asosida ta’minlash;
 O‘zbekiston Respublikasi Iqtisodiyot vazirligi, Qishloq va suv xo‘jaligi vazirligi, Investitsiyalar bo‘yicha davlat qo‘mitasi, Tashqi iqtisodiy faoliyat milliy banki, Fan va texnologiyalar agentligi bilan birgalikda zarur zamonaviy laboratoriya jihozlari sotib olish hamda fundamental, amaliy va innovatsion loyihalarni amalga oshirish uchun davlat va xalqaro grantlarni jalb qilish choralarini ko‘rsin.
 7. O‘zbekiston Respublikasi Tashqi iqtisodiy faoliyat milliy bankiga Andijon davlat o‘rmon xo‘jaligiga belgilangan vazifalarni amalga oshirish jumladan, moddiy texnik bazani rivojlantirish, mineral o‘g‘it va yoqilg‘i moylash materiallari sotib olish hamda aylanma mablag‘lar bilan ta’minlash uchun O‘zbekiston Respublikasi Markaziy bankining qayta moliyalashtirish stavkasidan oshmagan holda kreditlar ajratish tavsiya etilsin.
 8. Andijon viloyati hokimligi, O‘zbekiston Respublikasi O‘rmon xo‘jaligi davlat qo‘mitasi, Yer resurslari, geodeziya, kartografiya va davlat kadastri davlat qo‘mitasi bilan birgalikda za’faron o‘simligi bo‘yicha ilmiy-tadqiqot ishlarini olib borish, uni ko‘paytirish va yetishtirishga ixtisoslashtirilgan “Shafran ilmiy tadqiqot markazi” mas’uliyati cheklangan jamiyatiga Andijon viloyatining Qo‘rg‘ontepa tumanidan 20 gektar va Marhamat tumanidan 20 gektar unumdorligi yuqori, sug‘oriladigan yer maydonlari ajratilishini ta’minlasin.
 9. O‘zbekiston Respublikasi O‘rmon xo‘jaligi davlat qo‘mitasi Tashqi ishlar vazirligi bilan birgalikda 2018 — 2020-yillarda o‘rmonchilik sohasini samarali faoliyatini yo‘lga qo‘yish maqsadida, O‘zbekiston Respublikasi O‘rmon xo‘jaligi davlat qo‘mitasining O‘rmon xo‘jaligini rivojlantirish jamg‘armasi va grantlar hisobidan yetakchi davlatlar tajribalarini o‘rganishni tashkil qilsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — qishloq va suv xo‘jaligi vaziri Z.T. Mirzayev zimmasiga yuklansin.